钦定古今图书集成/理学汇编/字学典/第073卷 > 《赵希鹄洞天清录》 > 《建安帖真迹》
## 钦定古今图书集成/理学汇编/字学典/第073卷 > 《赵希鹄洞天清录》 > 《建安帖真迹》

王氏所藏右军《建安帖》真迹，今在长沙士夫家。其帖
末云：“四月五日羲之报建安灵柩至，胡世将曾以此
帖勒于豫章。”其“建安灵柩”字，提起别作一行。盖古人
简帖，写至他人事，或称尊长者，旧处皆如今人提空，
此常事也。予屡见硬黄仿书，亦然。今长沙所见“建安”
二字，乃与羲之“报”字相连，而不提空，岂有硬黄提空，
而真迹反不提空？此乃拓《淳化阁帖》赝作无疑。盖太
宗朝刻《淳化阁帖》，乃侍书待诏王著摹勒者，小人不
学，故于古人提空处皆联属之，此犹可也。至于虫鼠
侵蚀与字之漫灭者，皆不空缺，而强率联之，故多读
不成。鬻书者多以故纸浸汁染旧迹墨，又以杂朱作
为印章，令昏暗。殊不知尘水浸纸，表里俱透，若自然
旧者，其表故色，其里必新，微揭视之，则见之矣。古人
印章必用上等朱，譬如古画著色愈久愈新，初未尝
昏暗也。